b"\n_START_ARTICLE_\nAf\xc3\xa0sia\n_START_SECTION_\nHemisferi cerebral dret\n_START_PARAGRAPH_\nEls hemisferis cerebrals s'especialitzen en funcions diferents, una de les m\xc3\xa9s conegudes \xc3\xa9s l'especialitzaci\xc3\xb3 de l'hemisferi esquerre, en la majoria de persones, com a base del llenguatge verbal. La comprensi\xc3\xb3 dels aspectes no verbals del llenguatge i de la pros\xc3\xb2dia i el ritme, en canvi, es troben a l'hemisferi dret._NEWLINE_Aix\xc3\xb2 no \xc3\xa9s sempre aix\xc3\xad, per\xc3\xb2 es compleix en el 95% de les persones dretanes i en el 70% dels esquerrans.\n_START_SECTION_\nTractament\n_START_PARAGRAPH_\nLa persona que presenta una alteraci\xc3\xb3 del llenguatge ha de ser valorada per un especialista en foniatria o logop\xc3\xa8dia, que s\xc3\xb3n les branques que tracten les patologies del llenguatge. El professional informar\xc3\xa0 la fam\xc3\xadlia de les defici\xc3\xa8ncies i incapacitats que presenta, de com es pot facilitar la comunicaci\xc3\xb3 i de la necessitat o no de rebre tractament. En alguns casos, la persona pot recuperar-se completament de l'af\xc3\xa0sia sense tractament._NEWLINE_No obstant aix\xc3\xb2, en la majoria dels casos, s'ha de comen\xc3\xa7ar una ter\xc3\xa0pia del llenguatge, ajustant-la a les necessitats individuals del pacient. La reeducaci\xc3\xb3 ha de ser realitzada per un logopeda; s\xe2\x80\x99ha d\xe2\x80\x99iniciar despr\xc3\xa9s de la fase aguda i un cop el pacient est\xc3\xa0 estabilitzat cl\xc3\xadnicament. Aquesta ter\xc3\xa0pia inclou exercicis extensos en els quals els pacients llegeixen, escriuen, segueixen instruccions i repeteixen el que senten. La comprensi\xc3\xb3 i l\xe2\x80\x99ajuda de la fam\xc3\xadlia contribueixen molt positivament a facilitar la ter\xc3\xa0pia."